Klaipėdos pilies teatras pradeda 37-ąjį kūrybinės veiklos sezoną. Per savaitę Žvejų rūmų Teatro salėje bus parodyti trys pastaraisiais metais sukurti spektakliai, kuriuos režisavo teatro meno vadovas Alvydas Vizgirda.

Pirmasis jų – spektaklis pagal to paties pavadinimo populiaraus vokiečių rašytojo ir scenaristo Patriko Ziuskindo (g. 1949 m.) romaną „Pono Zomerio istorija“. Rašytoją išgarsino didelio pasisekimo sulaukusi pjesė „Kontrabosas“, parodyta 1981 m. Miunchene, o romanas „Kvepalai – žudiko istorija“ (1985 m.) daug metų išsilaikė bestselerių sąrašuose bei buvo ekranizuotas. „Pono Zomerio istorija“ („Die Geschichte von Herrn Sommer“) išleista 1991 m. Paslaptingasis ponas Zomeris dienų dienas praleidžia bevaikščiojant po kaimą ir klausant nuolatinių pajuokų. Žmonės spėlioja, kas yra jo varomoji jėga. Ar jis klaustrofobas ar tiesiog bėga nuo nuobodžios santuokos? Negreitai suprantame, kad ponas Zomeris bėga nuo mirties — jo judėjimas tai vienintelis jam žinomas būdas bent trumpam išsigelbėti... Spektaklyje vienintelį ir pagrindinį vaidmenį atlieka aktorius Aurimas Pintulis.

A.Pintulį taip pat matysime kitame spektaklyje – Izraelio rašytojo ir dramaturgo Valentino Krasnogorovo (g. 1934 m.) lyrinėje dviejų veiksmų komedijoje „Lengva pažintis“. Čia jo scenos partnerė bus populiarioji dainuojanti aktorė Lina Rastokaitė, klaipėdiečių ypač pamėgta po L. Zorino „Varšuvos melodijos“ pastatymo Klaipėdos pilies teatre. Du nepažįstamieji – Jis ir Ji susitinka tuščiame viešbučio restorane. Pažinties iniciatorė šįkart yra moteris. Kas ji ir ko nori iš svetimo vyriškio? Pjesės personažų žodinė dvikova atspindi jų abipusį potraukį ir priešiškumą, jų vienišumą ir norą tai įveikti, meilės troškimą ir baimę.

Naujausias A. Vizgirdos režisuotas spektaklis „Sebastijanas“ sukurtas pagal garsaus amerikiečių dramaturgo Tenesio Viljamso (1911–1983) pjesę „Netikėtai praėjusią vasarą“ („Suddenly Last Summer“). Po spektaklio premjeros (2022 m sausis) teatrologė Jūratė Grigaitienė sakė: „Nuo pat pradžios iki stipraus kulminacinio taško šeši aktoriai ėjo labai tikslingai ir palaipsniui augino įtampą, kuri sprogo spektaklio finale. Visi buvo temoje, žanre, alsavo vienu ritmu, padėdami vienas kitam sukurti laukimo įtampos prisodrintą T. Viljamso pjesės pastatymo atmosferą“. 1958-taisias parašyta pjesė anuomet buvo vadinama „jausmų drumstėja“ (beje, kaip ir pats T. Viljamsas...). Spektaklyje „Sebastijanas“ vaidmenis kuria aktoriai Vilija Gruodytė-Šeputienė, Auksė Naujokienė, Aurimas Pintulis, Vilma Ptašinskaitė, Ramūnas Šeputis ir Pijus Šiaulys.

Klaipėdos pilies teatro spektakliai Žvejų rūmų Teatro salėje:

spalio 23 d. (penktadienis) 18.30 val. – „Pono Zomerio istorija“;

spalio 26 d. (pirmadienis) 19 val. – „Lengva pažintis“;

spalio 29 d. (ketvirtadienis) 19 val. – „Sebastijanas“ (N 14).

Bilietus platina Bilietai.LT.

Moksleiviams, studentams, senjorams ir žmonėms su negalia taikomos nuolaidos.